Аҧсни Преднестровтәи Молдавтәи Ареспубликеи руааҧсыра визадатәи реиҭанеиааиразы Аиқәшаҳаҭра Апарламент аҿы аратификациа азуп
Аҟәа. Ҧхынкәын 29. Аҧсныпресс. Елена Полуиан. Аҧсны Жәлар Реизара-Апарламент аилатәараҿы Аҧсни Преднестровтәи Молдавтәи Ареспубликеи руааҧсыра визадатәи реиҭанеиааиразы аҩганктәи анаҧхгарабжьаратәи Аиқәшаҳаҭра аратификациа азуп.
Азакәан апроект адгалара мҩаҧго, Аҧсны Ахада Апарламент аҿы ихаҭарнак Дмитри Шамба иазгәеиҭеит: “Аиқәшаҳаҭра Аҧсни Преднестровтәи Молдавтәи Ареспубликеи рыбжьара аимабзиаратә еизыҟазаашьақәа рырҕәҕәаразы агәазыҳәара ала иҳәаақәҵоуп”.
Дмитри Шамба иажәақәа рыла, Аиқәшаҳаҭра инақәыршәаны, аҩ-тәыла руааҧсыра 90-мшы ирылагӡаны ҧымкрада Аҧсни Преднестровтәи Молдавтәи Ареспубликеи рҭаара рылшоит.